Document ID: 32006R1424

RÅDETS FORORDNING (EF) Nr. 1424/2006
af 25. september 2006
om ændring af Rådets forordning (EF) nr. 1676/2001 om indførelse af en endelig antidumpingtold på importen af polyethylenterephthalatfolie med oprindelse i Indien og Republikken Korea og om endelig opkrævning af den midlertidige told
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 384/1996 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1) (i det følgende benævnt »grundforordningen«),
under henvisning til Rådets forordning (EF) nr. 1676/2001 af 13. august 2001 om indførelse af en endelig antidumpingtold på importen af polyethylenterephthalatfolie med oprindelse i Indien og Republikken Korea (2) og om endelig opkrævning af den midlertidige told, særlig artikel 1, stk. 3,
under henvisning til forslag forelagt af Kommissionen efter høring af det rådgivende udvalg, og
og ud fra følgende betragtninger:
A. TIDLIGERE PROCEDURE
(1)
Ved forordning (EF) nr. 1676/2001 indførte Rådet en endelig antidumpingtold på importen til Fællesskabet af polyethylenterephthalatfolie (PET-folie) med oprindelse i bl.a. Indien. Da der i Indien er et stort antal eksporterende producenter af PET-folie, blev der i forbindelse med den undersøgelse, som førte til vedtagelsen af forordningen (den »oprindelige forordning«), foretaget en stikprøve blandt de eksporterende producenter i overensstemmelse med grundforordningens artikel 17. Der blev beregnet individuelle dumpingmargener fra 0 % til 65,3 % for de undersøgte selskaber, og desuden blev der beregnet en dumpingmargen på 57,7 % i henhold til grundforordningens artikel 9, stk. 6, for samarbejdsvillige selskaber, der ikke var omfattet af stikprøven. Der blev efterfølgende pålagt antidumpingtold fra 0 % til 62,6 %, idet der blev taget højde for den udligningstold, der som følge af eksportsubsidier er pålagt samme produkter med oprindelse i Indien, som på pågældende tidspunkt fandt anvendelse i henhold til Rådets forordning (EF) nr. 2597/1999 (3).
(2)
Ved forordning (EF) nr. 366/2006 (4) (»ændringsforordningen«) ændrede Rådet de dumpingmargener, som blev beregnet i forordning (EF) nr. 1676/2001. De nye dumpingmargener er på mellem 3,2 % og 29,3 % og den nye antidumpingtold mellem 0 % og 18 %, idet der også her er taget højde for den udligningstold, der som følge af eksportsubsidier er pålagt samme produkter med oprindelse i Indien, som ændret i overensstemmelse med Rådets forordning (EF) nr. 367/2006 (5), som er blevet vedtaget efter en udløbsundersøgelse af forordning (EF) nr. 2597/1999.
(3)
Desuden fastsættes udligningstolden i forordning (EF) nr. 367/2006 for selskaber ud over de i artikel 1, stk. 2, anførte til 19,1 %, idet eksportsubsidiemargenen for disse selskaber er beregnet til 12 %.
(4)
Artikel 1, stk. 3, i forordning (EF) nr. 1676/2001, som ændret ved forordning (EF) nr. 366/2006, fastsætter tre kriterier, som beskrives nærmere i betragtning 7 nedenfor, som, hvis de opfyldes, gør det muligt at indrømme de indiske eksporterende producenter, som ikke var omfattet af antidumpingforanstaltninger efter den oprindelige undersøgelse, status som nye eksporterende producenter. For de ansøgere, som indrømmes denne status, gælder samme toldsats, som for de selskaber, der samarbejdede i den oprindelige undersøgelse, men ikke var omfattet af stikprøven. De pålægges derfor en told svarende til den vejede gennemsnitlige dumpingmargen, der er fastsat for parterne i stikprøven i den oprindelige undersøgelse, idet der ses bort fra enhver nulmargen eller minimalmargen, jf. grundforordningens artikel 9, stk. 6.
(5)
I den oprindelige undersøgelse blev ovennævnte vejede gennemsnitlige dumpingmargen beregnet som de vejede gennemsnitlige dumpingmargener for tre selskaber, der var omfattet af stikprøven, eftersom et af de fire oprindelige selskaber i stikprøven havde en nulmargen. Den således beregnede vejede gennemsnitlige dumpingmargen i den oprindelige undersøgelse udgjorde, som nævnt i betragtning 1, 57,7 %. I ændringsforordningen mindskedes dumpingmargenen for de tre ovennævnte selskaber betydeligt. Den nye vejede gennemsnitlige dumpingmargen, som finder anvendelse på selskaber, der opfylder kravene i artikel 1, stk. 3, i forordning (EF) nr. 1676/2001 omberegnet efter resultaterne i ændringsforordningen, er derfor 15,5 %.
B. ANMODNING OM INDRØMMELSE AF STATUS SOM NY EKSPORTERENDE PRODUCENT
(6)
Den indiske eksporterende producent SRF Limited (»ansøgeren«) har ansøgt om indrømmelse af samme status som de samarbejdsvillige selskaber i den oprindelige undersøgelse, der ikke var omfattet af stikprøven (»status som ny eksporterende producent«).
(7)
Der er gennemført en undersøgelse for at afgøre, om ansøgeren opfylder kriterierne for indrømmelse af status som ny eksporterende producent, jf. artikel 1, stk. 3, i forordning (EF) nr. 1676/2001, herunder:
-
at selskabet ikke eksporterede den vare, der er beskrevet i artikel 1, stk. 1, i nævnte forordning, til Fællesskabet i den oprindelige undersøgelsesperiode (1. april 1999 til 31. marts 2000)
-
at selskabet ikke er forretningsmæssigt forbundet med eksportører eller producenter i Indien, der er omfattet af de foranstaltninger, der er indført ved forordningen
og
-
at selskabet faktisk har eksporteret de pågældende varer efter undersøgelsesperioden eller har indgået en uigenkaldelig kontraktmæssig forpligtelse til at eksportere en væsentlig mængde til Fællesskabet.
(8)
Der blev sendt et spørgeskema til ansøgeren, som desuden blev bedt om at fremlægge dokumentation for, at selskabet overholder de tre ovennævnte kriterier.
(9)
Ansøgeren svarede på spørgeskemaet og fremsendte dokumentation, som anses for at være tilstrækkelig til, at selskabet kan betragtes som en ny eksporterende producent.
(10)
Den antidumpingtoldsats, som finder anvendelse på ansøgeren, bør baseres på den vejede gennemsnitlige dumpingmargen, som er fastsat for parterne i stikprøven i den oprindelige undersøgelse og ændret ved ændringsforordningen, dvs. 15,5 % som angivet i betragtning 5 ovenfor.
(11)
Eftersom ingen vare, jf. grundforordningens artikel 14, stk. 1, må pålægges både antidumping- og udligningstold med det formål at afhjælpe en og samme situation, som er opstået som følge af dumping eller eksportsubsidiering, reduceres denne toldsats med ansøgerens eksportsubsidiemargen som fastsat i den antisubsidieundersøgelse, der førte til vedtagelsen af forordning (EF) nr. 367/2006 (jf. betragtning 59 i forordning (EF) nr. 366/2006). Eftersom ansøgeren ikke er omfattet af en individuel udligningstold, bør den toldsats, som er fastsat for alle andre selskaber, finde anvendelse.
(12)
Den antidumpingtoldsats, som finder anvendelse på ansøgeren, bør derfor beregnes som angivet i nedenstående tabel:
Selskab
Eksportsubsidiemargen %
Subsidiemargen i alt
Dumpingmargen
Udligningstold
Antidumpingtold
Told i alt
SRF Limited
12,0 %
19,1 %
15,5 %
19,1 %
3,5 %
22,6 %
(13)
Ansøgeren og EF-erhvervsgrenen er blevet underrettet om resultaterne af undersøgelsen og har haft lejlighed til at fremsætte bemærkninger.
(14)
Ansøgeren fremsatte bemærkninger til beregningen af dumpingmargenen. Disse bemærkninger er blevet taget i betragtning og er indarbejdet i ovenstående.
(15)
Alle parternes øvrige argumenter og indlæg er blevet undersøgt og taget i betragtning, når dette var berettiget -
UDSTEDT FØLGENDE FORORDNING:
Artikel 1
Artikel 1, stk. 2, i forordning (EF) nr. 1676/2001 affattes således:
»2. Den endelige antidumpingtold fastsættes til følgende af nettoprisen, frit Fællesskabets grænse, ufortoldet, for varer med oprindelse i:
Land
Selskab
Endelig told (%)
Taric-tillægskode
Indien
Ester Industries Limited
75-76, Amrit Nagar
Behind South Extension Part-1
New Delhi 110 003
Indien
17,3
A026
Indien
Flex Industries Limited
A-1, Sector 60
Noida 201 301 (U.P.)
Indien
0
A027
Indien
Garware Polyester Limited
Garware House
50-A, Swami Nityanand Marg
Vile Parle (East)
Mumbai 400 057
Indien
6,8
A028
Indien
Jindal Poly Films Limited
56 Hanuman Road
New Delhi 110 001
Indien
0
A030
Indien
MTZ Polyfilms Limited
New India Centre, 5th floor
17 Co-operage Road
Mumbai 400 039
Indien
18,0
A031
Indien
Polyplex Corporation Limited
B-37, Sector-1
Noida 201 301
Dist. Gautam Budh Nagar
Uttar Pradesh
Indien
0
A032
Indien
SRF Limited
Express Building 9-10
Bahadur Shah Zaraf Marg
New Delhi 110 002
Indien
3,5
A753
Indien
Alle andre selskaber
17,3
A999«
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. september 2006.

Labels: 4
1
7
3
18